Μητροπολίτης Λαοδικείας Θεοδώρητος

Ο Μητροπολίτης Λαοδικείας Θεοδώρητος (κατά κόσμον Πολυζωγόπουλος, Αθήνα, 1948) είναι Έλληνας θεολόγος, φιλόλογος και ιεράρχης του Οικουμενικού Πατριαρχείου Κωνσταντινουπόλεως, που διατελεί Μητροπολίτης Λαοδικείας από το 2018.

Επιπλέον, υπηρετεί ως διευθυντής του Γραφείου Εκπροσωπήσεως του Οικουμενικού Πατριαρχείου στην Αθήνα από το 2022.

 Βιογραφικά στοιχεία 
Ο Θεοδώρητος Πολυζωγόπουλος γεννήθηκε στην Αθήνα το 1948. Μεγάλωσε στην περιοχή της Λεωφόρου Αλεξάνδρας.

Σπούδασε θεολογία στη Θεολογική Σχολή του Πανεπιστημίου Αθηνών, από όπου αποφοίτησε το 1976 και Φιλολογία στη Φιλοσοφική Σχολή του ίδιου Πανεπιστημίου, από όπου αποφοίτησε το 1979. Το 1979 αναγορεύθηκε διδάκτωρ της Φιλοσοφίας του Πανεπιστήμιο του Μάντσεστερ, υποβάλλοντας διδακτορική διατριβή για την ανθρωπολογία του Αγίου Διαδόχου Επισκόπου Φωτικής.

Χειροτονήθηκε διάκονος στις 9 Σεπτεμβρίου 1972 από τον Μητροπολίτη Νικαίας Γεώργιο και πρεσβύτερος στις 17 Σεπτεμβρίου 1972 από τον Αρχιεπίσκοπο Θυατείρων και Μεγάλης Βρετανίας Αθηναγόρα, ο οποίος τον χειροθέτησε και αρχιμανδρίτη. Υπηρέτησε ως εφημέριος τις ελληνικές κοινότητες του Κέιμπριτζ και του Μάντσεστερ αλλά και τον Ιερό Ναό Αγίου Νικολάου Δυτικού Λονδίνου.  

Επέστρεψε στην Αθήνα το 1980, όπου διορίσθηκε από τον Αρχιεπίσκοπο Αθηνών Σεραφείμ ιερατικώς προϊστάμενος στον Ιερό Ναό Αγίας Παρασκευής ομωνύμου δήμου της Αττικής, διατελώντας παράλληλα υπεύθυνος και επόπτης για τα συσσίτια και της στέγης γερόντων του Ναού. Παράλληλα, εργάσθηκε για 20 περίπου έτη στο Κολλέγιο Αθηνών ως καθηγητής φιλοσοφίας και χριστιανικής ηθικής και ως καθηγητής για 2 έτη στην Ανώτατη Εκκλησιαστική Ακαδημία Αθηνών. Το 1984 ανέλαβε τη συγγραφή των κηρυγμάτων της «Φωνής Κυρίου» από τον τότε διευθυντή της Αποστολικής Διακονίας, Επίσκοπο Ανδρούσης Αναστάσιο. Διετέλεσε Αρχιεπισκοπικός Επίτροπος Αγίας Παρασκευής - Χολαργού - Παπάγου για 16 έτη και διευθυντής του Προγράμματος Επιμορφώσεως Κληρικών της Ιεράς Αρχιεπισκοπής Αθηνών. Ο Αρχιεπίσκοπος Αθηνών Χριστόδουλος τον όρισε συνεργάτη του Γραφείου Διορθοδόξων και Διαχριστιανικών Σχέσεων. 

Στις 9 Μαρτίου 2000 εξελέγη παμψηφεί, μετά από πρόταση του Αρχιεπισκόπου Θυατείρων και Μεγάλης Βρετανίας Γρηγορίου, από την Αγία και Ιερά Σύνοδο του Οικουμενικού Πατριαρχείου, Επίσκοπος Ναζιανζού, βοηθός της Αρχιεπισκοπής Θυατείρων και Μεγάλης Βρετανίας. Χειροτονήθηκε στον βαθμό του επισκόπου στις 18 Μαρτίου στον Πατριαρχικό Ναό Αγίου Γεωργίου στο Φανάρι από τον Αρχιεπίσκοπο Γρηγόριο και τους Μητροπολίτες Λαοδικείας Ιάκωβο και Σεβαστείας Δημήτριο, συμπροσευχομένου του Πατριάρχη Βαρθολομαίου. Ανέλαβε αρχιερατικώς προϊστάμενος του Καθεδρικού Ιερού Ναού Αγίας Σοφίας Λονδίνου. Το 2009 αποσύρθηκε από την ενεργό υπηρεσία και εγκαταστάθηκε για λόγους υγείας στην Αθήνα όπου συνέχισε τη διακονία του ως ιεράρχης του Οικουμενικού Θρόνου. 

Στις 29 Αυγούστου 2018 εξελέγη από την Αγία και Ιερά Σύνοδο του Οικουμενικού Πατριαρχείου τιτουλάριος εν τιμητική ενεργεία Μητροπολίτης Λαοδικείας, δίνοντας την επόμενη ημέρα το Μεγάλο Μήνυμα στον Πατριαρχικό Ναό Αγίου Γεωργίου στο Φανάρι. Στις 11 Φεβρουαρίου 2022 διορίστηκε διευθυντής του Γραφείου Εκπροσωπήσεως του Οικουμενικού Πατριαρχείου στην Αθήνα.

 Παραπομπές 

Κατηγορία:Επίσκοποι Ναζιανζού
Κατηγορία:Μητροπολίτες Λαοδικείας
Κατηγορία:Απόφοιτοι της Θεολογικής Σχολής του Εθνικού και Καποδιστριακού Πανεπιστημίου Αθηνών